Krajčí, Marek, poslanec NR SR (2023-06-22):
Ja vlastne nechcem hovoriť veľmi veľa, ja chcel len skúsiť zareagovať na niektoré veci, ktoré si povedala, nemám ešte všetko úplne pripravené a ešte môžme... aha, zapnite mi mikrofón? Aha, ďakujem. Takže ja chcem, Janka, len na niektoré zareagovať, čo som tu počul. Krížové vlastníctvo. Ako ten argument, že krížové vlastníctvo má štát, ja ho stále nerozumiem, prečo ho používate. Však problém krížového vlastníctva je práve u súkromníkov, že môžu optimalizovať zisky, prelievať si zisky z jedného do druhého podľa toho, ako štát reguluje. Ale predsa štát nerobí zdravotníctvo za účelom zisku. To znamená, áno, krížové vlastníctvo zvyšuje efektivitu riadenia, ja s tým súhlasím. Lenže keď to robia súkromníci, tak, žiaľ, keďže súkromník to robí pre zisk, to bude robiť s tým, že si bude optimalizovať zisky. To je jediný problém krížového vlastníctva. A tým pádom to deformuje trh, ktorý chcete, aby tu fungoval. Takže ja z tohto pohľadu, a prirovnávať to k štátu, no ja som zvedavý, že kto zažaluje ten štát, že štát je krížový vlastník v zdravotníctve, keď celá Európa má pomaly sociálne zdravotné systémy, kde sú štáty krížovými vlastníkmi. Však to je úplný nezmyselný argument podľa mňa. Ďalšia vec, čo pán Kultan napísal z Dôvery, a to len ako rýchlo prečítam opäť zo správy z roku ´21, čo vydal ÚDZS: „V roku 2009, keď bol ministrom zdravotníctva Richard Raši, úrad umožnil ďalšie spájanie poisťovní,„ čo je mimochodom obrovská škoda, keď tvrdíte, že ich tu má byť viac, „ktoré viedlo k zníženiu počtu poisťovní na tri a zásadne deformovalo súťaž ako takú. Úrad dal súhlas k spojeniu Všeobecnej zdravotnej poisťovne a Spoločnej zdravotnej poisťovne.“ Má započítaný kmeň? Nemá. Tak čo rozpráva? Ale oni, keď si potom spojili a dovolil Apollo sa spojiť s Dôverou, tak tam si kmeň započítali. Tak toto sú presne tie argumenty, ktoré používajú títo zástupcovia, prepáč, oligarchov, ktorí to stále upratujú na svoje miesto. Teraz začnete spochybňovať ministerstvo financií a Úrad pre dohľad nad zdravotnou starostlivosťou, ktorý konečne je nezávislý, že už ich celý sektor vlastne neberie. Áno, ten tvoj sektor, s ktorým spolupracuješ, ktorí zarábajú na zdravotníctve. Áno, ten už ich teraz neberie. Budeme ich musieť povymieňať všetkých, lebo nefungujú tak, ako by vyhovovalo našim oligarchom v zdravotníctve. Lebo fakt ma to už štve, tieto argumenty. A potom ti tu napíše, že, že nie je obmedzené vyplácanie ziskov z minulých období. Áno, nie je obmedzené, však to si ty nezaviedla, to ani my nemôžme urobiť, však to by bola katastrofa. Len vieš, čo je problém Dôvery? Že ona práve tou transakciou s Apollom si vytvorila umelý zisk 485 miliónov, lebo si tak nahodnotila, ale ona nemala naňho keš. To bola účtovná operácia. A potom ako ona, keď chcela vyplatiť ten zisk svojim akcionárom, tak si musela ten keš zaobstarať. A vieš čo spravila? Zobrala si úvery, aby im to mohla vyplatiť a potom milí poistenci Dôvery tieto úvery splácali zo svojho verejného zdravotného poistenia roky, roky, roky, roky až kým som to ja nezakázal. A oni ešte stále nemajú dostatočný keš na to, aby si mohli dovyplácať tú transakciu aj z Cypru, aj tie ostatné, samozrejme, zisky, ktoré si takýmto spôsobom urobili, a preto potrebujú odpisovať kmeň, lebo to je ďalšia fiktívna operácia. Keď odpíšeš kmeň, získaš keš. A proti tomu my teraz bojujeme a to je tá tvoja regulácia, ktorú nám tu chceš podsunúť. Ty možno o tom ani nerozumieš, ani o tom nevieš, ale o toto im ide. Tých 130 miliónov si ešte vytiahnuť. A preto my s tým nesúhlasíme. Už je asi veľa hodín. Budem pokračovať neskôr. (Potlesk.)